《别游天台云卧往》
宋代·利登

半月陪杖屦，此别情讵忘。平生两知心，踪迹长相望。

兹游天相之，檐雨对夜床。旅行得心朋，在客如家乡。

如何遽此去，泛彼天台航。知君爱奇观，赤城有霞光。

傥逢五百尊，问我今行藏。诗骨瘦未改，双鬓尘已苍。

作者简介：利登（生卒年不详）字履道，号碧涧，南城（今属江西）人，一说金川（今属四川）人。